Il-President tal-Parlament Ewropew u kandidat tal-grupp tas-soċjalisti u demokratiċi għall-President tal-Kummissjoni Ewropea, Martin Schulz qal li Malta tinsab fiċ-ċentru ta’ żvilupp li jaffetwa lill-Ewropej kollha – l-immigrazzjoni. Fl-isfond ta’ dan qal li l-Unjoni Ewropea jeħtieġ li jkollha regoli ġodda li jirikonoxxu l-immigrazzjoni u protezzjoni tar-refuġjati li qed ifittxu kenn politiku. F’konferenza tal-aħbarijiet f’Kastilja, il-President tal-Parlament Ewropew qal li sħubija ta’ Malta fl-Unjoni Ewropea hi storja ta’ suċċess. Hu stqarr li jinsab impressjonat bil-livell ta’ tkabbir ekonomiku f’Malta. Fl-opinjoni tiegħu Malta hi ta’ eżempju tajjeb ta’ kif jinħolqu l-impjiegi meħtieġa permezz tat-tkabbir ekonomiku. Żied li l-ħolqien tax-xogħol hu fost il-prioritajiet ewlenin għalih sabiex l-iskema ta’ garanzija għaż-żgħażagħ tibda taħdem fil-pajjiżi fejn ir-rata ta’ qgħad fost iż-żgħażagħ tinsab għolja. Schulz qal li b’27 miljun ċittadin Ewropew jinsabu mingħajr impjieg, għalih l-kriżi ekonomika għadha ma ntemmietx. Il-kandidat tas-soċjalisti u d-demokratiċi għall-Presidenza tal-Kummissjoni Ewropea qal li se jaħdem biex jikseb lura l-fiduċja taċ-ċittadini Ewropej fl-istituzzjonijiet Ewropej. Il-Prim Ministru Joseph Muscat qal li Martin Schulz jaf ir-realtajiet tal-Mediterran u għalhekk bħala President tal-Kummissjoni Ewropea se jaħdem dwar il-kwistjoni tal-immigrazzjoni. Saħaq li l-Unjoni Ewropea m’għandix politika komuni fuq l-immigrazzjoni u għadha ma rrealizatx li din hi problema li se tibqa magħna fis-snin li ġejjin. Mistoqsi mill-ġurnalisti dwar il-każ tal-eks kandidat tal-Partit Laburista għall-elezzjoni tal-Parlament Ewropew, Cyrus Engerer, il-Prim Ministru qal li n-nies se jagħmlu d-deċizjonijiet tagħhom. Qal li Cyrus Engerer għamel deċiżżjoni tajba li jirtira u se jkompli jaħdem fil-Partit Laburista. Dr Muscat qal li l-Partit Nazzjonalista għandu żewġ membri parlamentari li wieħed minnhom kien instab ħati ta’ offiżi kriminali iżda qal li dan ma jfissirx li l-Kap tal-Oppożizzjoni jiskuża akkużi kriminali. Il-Prim Ministru qal li l-Gvern ma jindaħalx fl-istituzzjonijiet l-oħra u jħallihom jaħdmu.